Source: http://www.bihon.ro/sebastian-tudor-pleaca-de-la-csm-oradea/2079761
Timestamp: 2019-05-27 07:18:09+00:00

Document:
Sebastian Tudor pleacă de la CSM Oradea - BIHON
la	19. iulie 2018 00:03	 Reactualizat la:	 20. iulie 2018 12:22
Sebastian Tudor, antrenorul echipei de handbal masculin CSM Oradea, a decis să părăsească formația la care a activat în ultimele opt sezoane.
Antrenorul formației de handbal masculin CSM Oradea, Sebastian Tudor, a decis să se despartă de echipa pe care a condus-o din anul 2010. În cei opt ani petrecuți pe banca tehnică a orădenilor, tânărul antrenor a avut rezultate remarcabile. Cu Sebastian Tudor la timonă, CSM Oradea și-a cucerit de trei ori dreptul de a promova în Liga Națională, de două ori în calitate de câștigătoare a Seriei B din cadrul Diviziei A, respectiv o dată după turneul de baraj.
De alte trei ori, echipa orădeană s-a clasat ope locul secund în Divizia A, având posibilitatea de a se prezenta la barajul pentru promovare. Din nefericire, CSM Oradea nu s-a înscris în Liga Națională și nici nu s-a prezentat la baraje, din motive de ordin financiar.
Sebastian Tudor a decis recent să dea curs unei oferte primite de la alt club, pe care nu dorește să-l nominalizeze până la semnarea contractului. „Consider că mi-am făcut datoria față de handbalul orădean, față de club. Am încercat să dau de fiecare totul, să obțin maximum posibil cu echipele pe care le-am condus de-a lungul acestor ani petrecuți la Oradea.
Am decis acum să aleg o altă cale, am acceptat o nouă provocare pentru mine, pentru că viața ne obligă uneori să luăm astfel de decizii. Sufletul meu va rămâna alături de echipa orădeană, pentru că eu aici mă simt acasă, aici este casa mea. Sper ca acela care îmi va urma să obțină la rândul său rezultate dintre cele mai bune”, ne-a declarat antrenorul orădean.
Sebastian Tudor a ținut să mulțumească tuturor celor cu care a colaborat în acești ani. „Doresc să aduc mulțumiri, pentru sprijinul pe care mi l-au oferit, președintelui clubului, Șerban Sere, fostului președinte, Florin Birta, directorului sportiv Nicușor Vașadi și organizatorului de competiții, Carol Iagăr.
De asemenea, le mulțumesc celor din staff-ul tehnic al echipei, secundului George Tăutu și maseurului Dragoș Soltănescu”, a conchis antrenorul.
Taguri: antrenor, csm oradea, handbal masculin, Sebastian Tudor

References: CSM 
 CSM 
 CSM 
 CSM 
 CSM 
 csm